Document ID: 32002R0993

Europos centrinio banko reglamentas (EB) Nr. 994/2002
2002 m. birželio 6 d.
pataisantis Reglamentą ECB/2001/13 dėl pinigų finansinių institucijų sektoriaus konsoliduoto balanso [1]
(ECB/2002/4)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos [2], ypač į jo 5 straipsnio 1 dalį ir 6 straipsnio 4 dalį,
atsižvelgdama į 1998 m. lapkričio 23 d. Tarybos reglamentą (EB) Nr. 2531/98 dėl Europos centrinio banko privalomųjų atsargų reikalavimo taikymo [3] su pakeitimais, padarytais Reglamentu (EB) Nr. 134/2002 [4], ypač į jo 6 straipsnio 4 dalį,
kadangi:
(1) Nuo 2003 m. sausio 1 d. Reglamentas ECB/2001/13 turėjo pakeisti 1998 m. gruodžio 1 d. Reglamentą ECB/1998/16 dėl pinigų finansų institucijų sektoriaus konsoliduoto balanso [5] su pakeitimais, padarytais Reglamentu ECB/2000/8 [6]. Atskaitomybė pagal naująjį režimą prasideda nuo 2003 m. sausio mėn. duomenų. Todėl atskaitomybės įsipareigojimai pagal Reglamentą ECB/1998/16 turėjo galioti iki 2003 m. sausio 1 d. Tačiau Reglamento ECB/2001/13 įsigaliojimo diena buvo klaidingai nustatyta 2002 m. sausio 1 d.; dėl to Reglamentas ECB/1998/16, kuris pagal Reglamento ECB/2001/13 nuostatas panaikinamas pastarojo reglamento įsigaliojimo dieną, buvo panaikintas vieneriais metais per anksti. Todėl reikia ištaisyti Reglamentą ECB/2001/13 ir aiškiai nurodyti, kad jis įsigalioja 2003 m. sausio 1 d.
(2) Nuo 1999 m. sausio 1 d. atskaitingiems subjektams buvo taikomi Reglamente ECB/1998/16 nustatyti atskaitomybės reikalavimai. Manoma, kad toliau taikant pastarąjį reglamentą iki 2002 m. gruodžio 31 d., ypač įsipareigojimą jo laikytis nuo 2002 m. sausio 1 d., t. y. iki dienos, kurią įsigalioja šis reglamentas, nepažeidžiami jokie teisėti atskaitingų subjektų, kurie ir toliau reikiamą statistinę informaciją teikdavo pasibaigus 2001 m., lūkesčiai,
PRIĖMĖ ŠĮ REGLAMENTĄ:
1 straipsnis
Reglamentas ECB/2001/13 ištaisomas taip:
- 8 straipsnio 1 dalis pakeičiama taip:
"1. Reglamentas (EB) Nr. 2819/98 (ECB/1998/16) panaikinamas 2003 m. sausio 1 d.",
- 9 straipsnis pakeičiamas taip:
"9 straipsnis
Šis reglamentas įsigalioja 2003 m. sausio 1 d."
2 straipsnis
Baigiamosios nuostatos
Šis reglamentas įsigalioja jo paskelbimo Europos Bendrijų oficialiajame leidinyje dieną.
Priimta Frankfurte prie Maino, 2002 m. birželio 6 d.

Labels: 2
15
4